Nüjütünakalaka Jesús nütüma Pilato süpüla niꞌyaajünüin sütüma tü surulaatkalüirua nünainruꞌupünaa wainmatua süka wane jiiku maniirase.
Shiꞌitaakalaka tü surulaatkalüirua wane kotse keimsesü saaꞌu nikii Jesús.
Naꞌatakalaka wane asheꞌinyüü anasü nünain,
jepisiiyaa,
maa aka saaꞌin nüsheꞌin wane aluwataai saaꞌu mma.
Narütkajaakalaka naya sümaa nemeꞌerainpalain nia wainmatua sünain maa nümüin:
—Pia Aluwataashikai saaꞌu tü wayuu judíokolüirua —müshii naya nümüin.
Je nasheꞌejakalaka nia sünain nuꞌupünaa.
Nujuittaakalaka Pilato anooipaꞌamüin nüchikua sünain nümüin namüin na judíokana:
—Anii tojuittirüin joo nia jünainmüin süpüla taapirüin jia sünain nnojolüin tantüin anain wane aainjalaa nünain süpüla süsalainjachin nia tatüma —nümakalaka Pilato namüin.
Je nujuittapa Jesús anooipaꞌamüin sünain eein tü kotse keimsesükat sünain nikii ooꞌulaka tü asheꞌinyüü jepisiiyaa nünainjatkat,
nümakalaka Pilato namüin na judíokana:
—Anii chi wayuukai.
Otta na laülaashiikana naꞌakajee na sacerdotekana je na nawaariasekana,
naꞌwaatakalaka neꞌrapa Jesús:
—Anashi nüchitinnüle sünain kuruusa süpüla ouktaa.
Püchitira pümaala nia —namakalaka.
Niasa Pilato,
nüsouktakalaka namüin:
—Anakaja jiale jiakana achitüin nia.
Aluꞌujasa tayakai,
nnojotsü tantüin anain wane aainjalaa nünain süpüla süsalainjachin nia tatüma —nümakalaka namüin.
Masütaajusalii na laülaashii judíokana sünain naꞌwaatüin sünain maa:
—Saashin tü pütchi eꞌitaaushikat namüin na watuushiyuukana,
acheküshi oꞌutinnaa aaꞌin nia saaliijee “Nüchon Maleiwa taya” nümüin —namakalaka.
Naapapa Pilato tüü,
eimolojooleesia maꞌi naaꞌin.
Nikerotkoloko joo suluꞌumüin tü laülaapiakat süpüla naashajaain nüchikua nümaa Jesús:
—¿Jalejeꞌewai maꞌi pia?
—nümakalaka nümüin.
Niasa Jesús,
koꞌuu müshi nuulia.
—¿Jamüshi koꞌutakaꞌa pia toulia?
¿Nnojotsü pütüjaain aaꞌu sünain laülaain taya süpüla tajütüinjachin pia je süpüla tachitirüinjachin pia sünain kuruusa süpüla ouktaa?
—nümakalaka Pilato nümüin.
Nüsouktakalaka Jesús niꞌipajee:
—Müleka nnojorule kaawain pünüiki nütüma Maleiwa,
nnojoishije pia laülaain toulia.
Je sükajee tia,
chi alanaꞌaleekai sünain kaainjalain,
nia chi aapakai tekii pümüin —nümakalaka Jesús.
Je süchikijee tia,
oꞌunüshi Pilato anooipaꞌamüin nüchikua süpüla naashajaain namaa na judíokana shiiꞌiree nüjütüin Jesús.
Otta nayakana,
masütaajusalii sünain naꞌwaatüin sünain namüin nümüin:
—Müleka püjütüle chi wayuukai,
nnojoishija naꞌaleewain pia César.
Süka jamüin,
chi wayuu “Aluwataashi taya saaꞌu wayuu” makai,
nia nüꞌünüüka César —namakalaka nümüin Pilato.
Shiasa naapapa Pilato tü namakat nümüin,
nojoyolookoloko eere naikkalaapüꞌüin na sülaülashiikana mma süpüla kasalajanainjatüin sümüin wayuu saainjala natüma.
Je sünülia tü aikkajüleekat,
“Ipakat” münüsü.
(Je sünülia süka pütchi hebreo,
“Gabata”.)
Nüntirakalaka joo Jesús anooipaꞌamüin.
Je wanaa sümaa tia,
kaleꞌojatü.
Cheꞌojaasü wane kaꞌi süpülapünaa sükaꞌiya tü eemerawaakat sünain tü miꞌiraa Pascua münakat.
Nümakalaka joo Pilato namüin na judíokana:
—Anii chi Aluwataashikai jaaꞌu.
Otta müshiꞌiya na wayuukana,
masütaajusalii sümaa nekiisa sünain maa nümüin:
—Piꞌikajeꞌera maala nia yaajee pükacheriraiwan nia sünain kuruusa süpüla ouktaa —namakalaka.
—¿Shiimüin sünain jücheküin sünain takacherirüin jümüin chi Aluwataashikai jaaꞌu?
—nümakalaka Pilato namüin.
Otta na laülaashiikana naꞌakajee na sacerdotekana,
nasouktakalaka nümüin:
—Nnojoishi niain aluwataain waaꞌu.
Nia nümüiwa aluwataaka waaꞌu César.
Naapünakalaka joo Jesús nütüma Pilato sümüin tü surulaatkalüirua süpüla nükachennüinjachin natüma sünain kuruusa süpüla ouktaa.
Süchikijee naapünüin Jesús namüin na surulaatkana,